[{"text_idx": "#000001", "text": "Abel Barriolarekin egon gara. Duela bi urte pilota utzi zuenetik bizitza aldatu zaio, beste kirolari askori bezala. Komertzio Internazionala ikasten hasi da eta ETBko esatari berria ere bada leitzarra. Pilotaz, kirolaren ikasgaiaz eta bizitzak dituen aldaketaz hitz egin dugu."}, {"text_idx": "#000004", "text": "Bi urte eta erdi dira pilota profesionala utzi zenuenetik; asko aldatzen da Labritera etortzea pilotaria izanda edo pilotari ohi izanda?"}, {"text_idx": "#000005", "text": "Bai, bai, asko aldatzen da. Batetik, beste lasaitasun batekin etortzen zara. Ni oso urduria naiz, eta aurreko kezka hori duzu jokatzen duzunean. Orain, disfrutatzera nator. Beste alde batetik, inbidia sentitzen dut beste pilotari batzuk entrenatzen edo jokatzen ikusten ditudanean. Egia esan, telebistatik ikusten ditudanean, ez dut inbidiarik, baina zuzenean bai: pilotaren soinua, esfortzua..."}, {"text_idx": "#000006", "text": "Gogoratzen duzu zure azkeneko pilotakada edo azkeneko partida hori?"}, {"text_idx": "#000012", "text": "Bai, baina behin denbora bat pasata, pilota asko igarri nuen faltan. Beste pilotarien kasua ez dakit, baina denbora bat pasata buruari buelta asko eman nizkion eta pertsonalki ez zen erraza izan. Badakit utzi behar nuen momentuan utzi nuela, eta lasaitasun hori dut, baina ez da erraza. Pilota eta geroko bizia asko kosta zitzaidan, pixka bat galduta, etorkizunean zer egin jakin gabe. Pilotaria nintzenean uste nuen dena pilotari dedikatu beharra niola eta gero gerokoak, ikusiko nuela zer egin."}, {"text_idx": "#000014", "text": "Gaur egungo pilotari askok mentalitatea aldatu dute. Irribarria, Elezkano eta beste batzuk bere ikasketak egiten dituzte pilotatik aparte eta hori da nik egin nuen akatsa."}, {"text_idx": "#000017", "text": "Gauza asko ikasten dira kirol profesionalean; asko kostatzen da erretiroa hartzean ikasitako guztia azaleratu eta ordenatzea?"}, {"text_idx": "#000020", "text": "Eta kirolean ikasitakoa nola ikasten da, esperientziaz, ala irakasleak izan dituzu?"}, {"text_idx": "#000034", "text": "Ez dut uste erraza denik kirolari batekin egotea. Kirolari bat ulertzeko beste kirolari bat da hoberena. Pertsona askok ez du ulertzen triste egotea partida bat galtzen duzunean. Kirolariek badakite gauza askoz gogorragoak daudela partida bat galtzea baino; aldiz, momentu horretan ez dago ezer gogorragorik. Ingurukoek hori ulertzea ez da erraza; horregatik dute hainbesteko garrantzia."}, {"text_idx": "#000037", "text": "Ikasle ona izanen zara zu, pilotan bezala, serioa eta langilea."}, {"text_idx": "#000040", "text": "Zergatik erabaki duzu berriz ere gaztetxoekin klasera joatea? Lehenengo formatu eta gero lana?"}, {"text_idx": "#000041", "text": "Hasieran, denbora bat lasai egotea erabaki nuen. Emaztearekin hitz egin eta pentsatu nuen berriz ere hezkuntzan hastea eta gehien gustatzen zitzaidana ikastea. Batetik, arantza bat kendu nahi nuen, ikasketak bukatzearena, eta, bestetik, bakoitzak bere ametsak ditu eta nireak ez doaz pilotaren bide berean, eta bide hori jarraitzeko ikasketak behar nituen."}, {"text_idx": "#000044", "text": "ETBn pilota partidetan esatari lanetan hasiko zara. Lehenik, zorionak! Zergatik pilotara itzulera hori? Ez da kargu erraza..."}, {"text_idx": "#000045", "text": "Ez da kargu erraza, ez. Kirolariok gure egoa badugu eta ez dugu gustuko kritika batzuk entzutea. Ilusioz nago, nire pasioa pilota da, gure kirola, eta aukera ikusten dut ekarpen txiki bat egiteko. Protagonistak pilotariak dira, eta, beno, lau begi berri egonen dira, zureak eta nireak. Bestetik, astean ikasten nago eta asteburuko lan bat da, ongi datorkit eta ilusionagarria da oso."}, {"text_idx": "#000046", "text": "Bi urte pilotaren egunerokotik kanpo daramazu. Asko aldatu da pilota?"}, {"text_idx": "#000047", "text": "Ezetz uste dut, pilotan ere gauzak hobetzen daude. Azkarrago eboluzionatu lezake, bai, baina pilota bizirik dago, jendearen ahotan, eta hori da albisterik onena. Eta aldatu? Nire ustez, pilota, oinarrian, ez da inoiz aldatuko. Pilotariak berdin ikusten ditut, irabazten dutenean pozik, galtzean triste... beraien burua irekiko bagenu, pilota bat izanen lukete barruan, beti berdinean pentsatzen. Pilota pasio bat da, 60ko hamarkadan, 80ko hamarkadan eta gure gaur egungo belaunaldian. Pilotarekiko maitasun hori ikusten dut oraindik eta beti ikusiko dugu."}, {"text_idx": "#000048", "text": "Gaur egungo pilotarien artean zeinek markatzen zaitu gehien?"}, {"text_idx": "#000049", "text": "Ez dakit. Denak dira desberdinak, baina denak erakargarriak. Batetik, Altuna, artista, kreatiboa, sormena. Ezkurdia, kirolaren balioak, beti lana, beti dago hor. Irribarria, potentzia. Bengoetxea, esperientzia eta inteligentzia. Aimar Olaizola, kalitatea eta pilotarekiko maitasuna. Beste hainbat pilotari ere badaude, bakoitzak bere puntua ematen dio pilotari."}]